題顯親庵謹次嚴韵
作者：鄧肅
朝代：宋

paragraphs: 寒蘆敗葦秋風嚴，魏紫姚黄春色妍。
誰能不隨天地轉，開闔自我古無前。
秋花忽從三月盛，引得好詩來相慶。
爲見漫空兒女姿，義氣稍回君子正。
我頃失魚緣鈎直，抱璞未酬不須泣。
天生我輩豈偶然，但驅百怪歸篇什。
慚愧梅仙情最親，期我看花三省身。
已趁春風聊一笑，更倣秋霜不改春。